R. Kaliňák, podpredseda vlády a minister vnútra SR: (2007-01-30):
A druhý moment – otázka vzdelania. Ak ste si dali aspoň tú námahu, lebo tú si napríklad pán poslanec Gál dal, že si prečítal dôvodovú správu, dočítali by ste sa – že zo 179 archivárov, ktorými disponujeme, koľko má vzdelanie v tom odbore, ktorý ste tu obhajovali, pani poslankyňa, pán poslanec? Deväť. To je obrovské percento! Čiže, a ešte teda keď sme sa bavili o teplých miestach, o ktorých hovoril pán poslanec Gál, viete, platy v archívoch sú naozaj mimoriadne nízke, z pohľadu ministerstva vnútra sú najnižšie v rezorte. A to miesto je všetko, len nie zaujímavé. Práca archivárov je predovšetkým o entuziazme a chuti pracovať s historickými dokumentmi, určite by sa nedala vážiť na to, akú majú za to odmenu. To znamená, ak ste mali záujem výrazne prispieť k zvyšovaniu kvality, mali ste na to osem rokov, my sa snažíme dnes, aby sme mohli udržať obmenu, klasickú a praktickú obmenu všetkých pracovníkov, ktorí sú tam, pretože mnoho miest je neobsadených práve z dôvodu nezáujmu. My môžeme pracovať na tom, že sa snažíme zlepšiť platové podmienky, to je jedna z ciest. Druhá z ciest je rozširovať možnosť, aby sme umožnili viacerým uchádzačom, ktorí študovali humanitné vedy, ktoré sú do určitej miery zaujímavé... (Reakcia z pléna.) Chcete mi, pán poslanec, niečo povedať, ale nestíham rozprávať aj počúvať v rámci klasického kultúrneho prejavu. Čiže čo je dôležité, je to, aby sme umožnili vlastne obnovu aj personálu, aby sa noví ľudia mohli učiť pod vedením tých archivárov, ktorí sú skúsení, ktorí vlastne vybudovali slovenské archívnictvo. Čiže, samozrejme, je snaha ministerstva o to, aby to nebola iba záujmová činnosť pre tých, ktorí sú zamestnaní, pretože ten plat je naozaj mimoriadne nízky, ale aby sme im za ich kvalitnú prácu aj dokázali dostatočne zaplatiť. To znamená, ten argument by platil vtedy, pán poslanec Bauer, vtedy, keby my sme zakazovali prijímať absolventov študijného odboru archívnictvo. Vtedy by som bral vašu pripomienku ako aktuálnu. Ale keďže my iba rozširujeme okruh o ľudí, ktorí majú príbuzné vzdelanie, a predovšetkým prax je tá, iste vieme, prax je tá, ktorá v podstate vás vovedie do tej problematiky, tak chceme umožniť širšiemu okruhu záujemcov o prácu v archívoch, pretože dnes naozaj v rebríčku „top“ horúcich miest a veľkého počtu ľudí sa práve do archívov, ktoré spravuje ministerstvo vnútra, nehlási. Čiže je to naozaj jedno účelové ustanovenie, ktoré smeruje iba k tomu, aby sme mali možnosť vôbec nejakých záujemcov na tieto miesta nájsť, aby sme ich mohli naučiť tej práci, ktoré dnes už tí zaslúžili pracovníci archívov sú. Čiže práve to číslo 179 archivárov kontra 9 z nich má iba vzdelanie, o ktorom sa tu dnes bavíme, tak potom prax ukázala, že to nie je dostatočne možné, aj keď tu vymenujete zásluhy študijného odboru, koľko len chcete. Naozaj rád by som sa pozrel, keď si zoberiete zo všetkých absolventov týchto dvoch študijných odborov, koľkí z nich pracujú v archívnictve. (Reakcia z pléna.) Ale vás poprosím, pán poslanec. A kto tam sedí iný? Veď tam všetko sedia archivári, veď tie miesta vznikali zlučovaním archívov. Máte vôbec predstavu, o čom hovoríte, alebo len ste chceli tak proste povedať, aby vás bolo počuť? To je neuveriteľné!